'Bedekte seën' dat vrouespan nie Rio toe is | Netwerk24
Deur Leighton Koopman 04 Desember 2016 00:01
Dit was dalk 'n bedekte seën dat sy span nie Olimpiese Spele toe is nie, want hulle sou heel waarskynlik in diep water gewees het.
Dis die mening van Renfred Dazel, afrigter van die Springbokke se vrouesewesspan, wat die naweek weer begin het om vir hulle 'n plek in Wêreldrugby se sewesreeks vir vroue oop te speel.
Al is hulle tans nie een van die permanente spanne in die reeks nie, het Suid-Afrika se vroue agtste in Dubai geëindig. Hulle is in die kwarteindronde deur Nieu-Seeland met 0-38 uitgeskakel.
Volgens Dazel was hy nie te ongelukkig met die besluit van die Suid-Afrikaanse Sportkonfederasie en Olimpiese Komitee om sy vrouespan nie Spele toe te stuur nie.
"Om by die Spele met 40 of 50 punte te verloor, sou ons rugby verniel het," het Dazel gesê. "Ons het nie genoeg tyd gehad om vir Rio voor te berei nie, so my gevoel was destyds so 50/50 vir die Spele.
"Die spelers is nou vir langer saam en daar is meer selfvertroue sigbaar.
"Hoe meer jy teen goeie spanne speel, hoe beter sal jy word. Ons weet wat ons wil bereik.
"Hopelik kan ons ons groep uitbrei en meer spelers oor die seisoen betrek. Dit sal ons in 'n beter posisie plaas wanneer die kwalifiseringstoernooi vir volgende jaar se sewesreeks aanbreek.
"Aan die einde van die dag is dit ons plig om ons beste te lewer en vir goeie uitslae te sorg. Dit gaan egter tyd neem om die verlangde resultate te kry."
Dazel het nou sy oog op 2020 se Olimpiese Spele in Tokio. Die span se vertonings sal deurslaggewend wees in Saskok se besluit of die span Spele toe sal gaan. Daarom vereis dit positiewe resultate.